घर से 30 हजार नकद और डेढ़ लाख के जेवर की चोरी
चंद्रपुराथाना क्षेत्र के भुरसाबाद स्थित करमचंद हांसदा के घर बीती रात अज्ञात चोरों ने दरवाजा की कुंडी तोड़कर 30 हजार नकद समेत लगभग डेढ़ लाख के जेवरात की चोरी कर ली। सुबह गृहस्वामी की नींद खुली तो सबसे पहले उसने अपना मोबाइल खोजा। उसी समय घर का दरवाजा खुला देखकर उसके होश उड़ गए। भुक्तभोगी करमचंद हांसदा ने चार मोबाइल, 30 हजार नकद और एक लाख की जेवरात चोरी होने की बात कही। उन्होंने बताया कि चोरों ने पलंग के गद्दे के नीचे रखी अलमीरा की चाभी निकाली और अलमीरा में रखे जेवरात निकाल लिए। चोरी की सूचना मिलते ही पुलिस दलबल के साथ घटनास्थल पहुंची और जांच-पड़ताल में जुट गई। घंटों बाद पुलिस ने खोजी कुत्ते का सहारे लेते हुए खोजबीन की। वह पीड़ित के घर के पीछे से होते गांव की ओर गया, लेकिन कोई सफलता नहीं मिली। मौके पर बेरमो इंस्पेक्टर परमेश्वर लियांगी, चंद्रपुरा थाना प्रभारी द्वारिका राम, मुखिया सुदर्शन दास, कृष्णा सिंह, पंसस यदु महतो, सोनी देवी, सांसद प्रतिनिधि सुनिल मिश्रा, बजरंग दल के गणेश तिवारी सहित कई गणमान्य लोग पहुंचे। मालूम हो कि 28 फरवरी को चंद्रपुरा के नर्रा में पत्रकार चूरामन ठाकुर के घर में सेंधमारी कर लगभग डेढ़ लाख रुपए की चोरी अज्ञात चोरों ने कर ली थी, अभी तक कोई पता नहीं चल पाया है।
खोजी कुत्ते के सहारे खोजबीन करती पुलिस।
hin_Deva hin_Deva hin_Deva